സോനു സൂദിന്റെ വീട്ടിലും റെയ്ഡ് അന്വേഷണം നീളുന്നത് തുടര്ച്ചയായ രണ്ടാം ദിവസവും ബോളിവുഡ് താരം സോനു സൂദിന്റെ മുംബൈയിലെ വസതിയിലും ആദായ നികുതി പരിശോധന. തുടര്ച്ചയായ രണ്ടാം ദിവസമാണ് ഇത്തരത്തില് പരിശോധന നടത്തുന്നത്. ഇന്ന് രാവിലെയാണ് നികുതി വകുപ്പ് ഉദ്യോഗസ്ഥര് താരത്തിന്റെ വീട്ടില് എത്തിയത്. താരത്തിന്റെ വിവിധ ഓഫിസുകളില് ഇന്നലെ പരിശോധന നടന്നതിനു പിന്നാലെയാണ് വീട്ടിലും റെയ്ഡ് നടക്കുന്നത്. സോനൂ സൂദിന്റെ മുംബൈയിലേയും ലഖ്നൗവിലേയും ഓഫിസുകള് ഉള്പ്പടെ ആറ് സ്ഥലങ്ങളിലായിട്ടായിരുന്നു പരിശോധന. മണിക്കൂറുകള് നീണ്ട റെയ്ഡ് ഇന്നലെ രാത്രിയോടെയാണ് അവസാനിച്ചത്. ലഖ്നൗ ആസ്ഥാനമാക്കി പ്രവര്ത്തിക്കുന്ന റിയല് എസ്റ്റേറ്റുമായുള്ള താരത്തിന്റെ പ്രോപ്പര്ട്ടി ഡീലാണ് നികുതി വകുപ്പ് അന്വേഷിക്കുന്നത്. ഈ ഇടപാടില് നികുതി വെട്ടിപ്പു നടന്നിട്ടുണ്ടെന്ന് ആരോപണമുണ്ടെന്നും അതിന്റെ അന്വേഷണത്തിന്റെ ഭാഗമായാണ് റെയ്ഡെന്നും അടുത്ത വൃത്തങ്ങള് റിപ്പോര്ട്ടു ചെയ്യുന്നു. നികുതി വെട്ടിപ്പിന് 2012ലും സോനു സൂദിന്റെ സ്ഥാപനങ്ങളില് റെയ്ഡ് നടന്നിരുന്നു. കഴിഞ്ഞ ദിവസം ഡല്ഹി ചീഫ് മിനിസ്റ്റര് അരവിന്ദ് കേജരിവാളുമായി സോനു സൂദ് കൂടിക്കാഴ്ച നടത്തിയിരുന്നു. സ്കൂള് വിദ്യാര്ത്ഥികള്ക്കു വേണ്ടിയുള്ള ദേശ് കാ മെന്റേഴ്സ് എന്ന പരിപാടിയുടെ അംബാസിഡറായും താരത്തെ തെരഞ്ഞെടുത്തിരുന്നു. അതിനാല് സോനൂ സൂദിനെതിരെ കരുതിക്കൂട്ടിയുള്ള ആക്രമമാണ് നടക്കുന്നത് എന്നാണ് പ്രതിപക്ഷ ആരോപണം. കോവിഡ് ലോക്ഡൗണില് നാട്ടിലേക്ക് തിരിച്ചുപോകാന് ബുദ്ധിമുട്ടിയ അന്യ സംസ്ഥാന തൊഴിലാളികള്ക്ക് യാത്രാ സൗകര്യം ഏര്പ്പെടുത്തിയാണ് സോനൂ സൂദ് വാര്ത്തകളില് നിറയുന്നത്. പിന്നീട് നിരവധി പേര്ക്ക് താരം സഹായം എത്തിച്ചു. Tags